Ανακοίνωση βάσει του άρθρου 5 του κανονισμού (ΕΟΚ) αριθ. 3975/87, της 14ης Δεκεμβρίου 1987(1), σχετικά με την υπόθεση COMP/A/38.477/D2

British Airways/SN Brussels Airlines

(2002/C 306/05)

(Κείμενο που παρουσιάζει ενδιαφέρον για τον ΕΟΧ)

1. Αίτηση της British Airways (BA) και της SN Brussels Airlines (SN)

Με επιστολή της 25ης Ιουλίου 2002, η BA και η SN κοινοποίησαν στην Επιτροπή ορισμένες συμφωνίες συνεργασίας και υπέβαλαν αίτηση αρνητικής πιστοποίησης βάσει του άρθρου 3 παράγραφος 2 του κανονισμού (ΕΟΚ) αριθ. 3975/87 ή απαλλαγής βάσει του άρθρου 5 του ίδιου κανονισμού.

2. Περιεχόμενο των συμφωνιών

Σε γενικές γραμμές, τα μέρη σκοπεύουν να συνεργασθούν μέσω των αντίστοιχων δικτύων τους όσον αφορά την τιμολόγηση, τα ωράρια και τη μεταφορική ικανότητα. Τα μέρη θεωρούν ότι η συνεργασία αυτή είναι ιδιαίτερα σημαντική στη γραμμή Λονδίνου-Βρυξελλών, μέσω της οποίας οι επιβάτες της SN θα έχουν πρόσβαση στο δίκτυο της BA από το Λονδίνο. Το ίδιο ισχύει για τα περιφερειακά δρομολόγια μεταξύ του Ηνωμένου Βασιλείου και των Βρυξελλών, με τα οποία θα δίδεται στους επιβάτες πρόσβαση στους προορισμούς της SN στην Αφρική.

Εκτός από τη συμφωνία συμμαχίας, που λειτουργεί ως "σφαιρική" συμφωνία για τη γενική συνεργασία μεταξύ τους, τα μέρη κατέληξαν στις ακόλουθες συμφωνίες:

- συμφωνία κοινής εκμετάλλευσης πτήσεων που επιτρέπει σε κάθε μέρος να χρησιμοποιεί τον κωδικό αναφοράς πτήσης του σε ορισμένες πτήσεις που εκτελούνται από το άλλο μέρος. Σε πρώτη φάση, τα μέρη θα εκμεταλλεύονται από κοινού τις πτήσεις στη γραμμή Λονδίνου-Βρυξελλών και έχουν συμφωνήσει κατ' αρχήν να εκμεταλλεύονται από κοινού τις πτήσεις σε άλλα δρομολόγια μεταξύ Ηνωμένου Βασιλείου και Βρυξελλών. Στο μέλλον, τα μέρη θα μπορούν να εκμεταλλευτούν από κοινού τις πτήσεις και σε άλλα δρομολόγια, ιδίως για «επόμενους και προηγούμενους» προορισμούς.

- συμφωνία κατανομής των εσόδων που καθορίζει τη μέθοδο αποζημίωσης της κάθε αεροπορικής εταιρείας για τη μεταφορά των επιβατών της άλλης εταιρείας κατά την κοινή εκμετάλλευση πτήσεων.

Επίσης, τα μέρη συνεχίζουν τις διαπραγματεύσεις για συμφωνία αναφορικά με πρόγραμμα τακτικών επιβατών που θα διέπει την αμοιβαία πρόσβαση στα αντίστοιχα προγράμματα και τις αίθουσες υποδοχής των μερών.

3. Επιχειρήματα των μερών για την υποστήριξη της αίτησής τους

3.1. Έλλειψη αισθητού περιορισμού του ανταγωνισμού

Τα μέρη υποστηρίζουν ότι οι συμφωνίες συμμαχίας δεν περιορίζουν αισθητά τον ανταγωνισμό. Τα δίκτυα και οι ομάδες επιβατών των μερών είναι σε μεγάλο βαθμό συμπληρωτικά και στο σημαντικότερο αλληλοκαλυπτόμενο δρομολόγιο, τη γραμμή Λονδίνου-Βρυξελλών, οι επιβάτες εξακολουθούν να έχουν ποικιλία επιλογών για το ταξίδι τους, συμπεριλαμβανομένου και του τρένου Eurostar. Η συμμαχία, αντί να καταργήσει, θα αυξήσει τον ανταγωνισμό στην Ευρώπη καθώς θα επιτρέψει στη SN να ανταγωνισθεί αποτελεσματικά με τις συμμαχίες δικτύων (όπως τη Skyteam και τη Star) και με τους αερομεταφορείς που προσφέρουν πτήσεις με ελάχιστες υπηρεσίες.

3.2. Βελτιώσεις στην παροχή αεροπορικών υπηρεσιών και προώθηση της οικονομικής προόδου

Τα μέρη υποστηρίζουν ότι τα δίκτυα και οι ομάδες πελατών τους είναι σε μεγάλο βαθμό συμπληρωματικές.

Η SN δεν εξυπηρετεί, όπως η BA, προορισμούς στην Αμερική ή την Ασία· τα μόνα δρομολόγιά της μακρινών αποστάσεων αφορούν προορισμούς στην Αφρική, την πλειοψηφία των οποίων δεν μπορεί να εξυπηρετήσει μόνη της η BA. Η SN είναι αεροπορική εταιρεία "πλήρων υπηρεσιών" και δεν αποτελεί τμήμα συμμαχίας. Η SN πρέπει να προσφέρει στους επιβάτες της πρόσβαση σε παγκόσμιο δίκτυο πτήσεων μεγάλων αποστάσεων και η BA μπορεί να προσφέρει την εν λόγω πρόσβαση ιδίως λόγω της έδρας της στο αεροδρόμιο Heathrow του Λονδίνου. Η βάση των πελατών της SN στις Βρυξέλλες θα τροφοδοτήσει σημαντικά το δίκτυο της BA και επομένως θα βελτιώσει την αποτελεσματικότητά της.

3.3. Οι καταναλωτές θα επωφεληθούν από τα πλεονεκτήματα της συμφωνίας συνεργασίας

Σύμφωνα με τα μέρη, η συμμαχία είναι επωφελής για τη μεταφορά των επιβατών στους ακόλουθους τομείς:

- ευρύτερη επιλογή προορισμών και ανταποκρίσεων: οι πελάτες της SN θα έχουν πρόσβαση στο δίκτυο της BA και επομένως θα έχουν ευρύτερη επιλογή ταξιδιών σε ανταγωνιστικές τιμές. Επίσης, θα μπορούν να χρησιμοποιούν τα γραφεία της BA ανά τον κόσμο για να προμηθεύονται εισιτήρια ή να ενημερώνονται. Οι πελάτες της BA θα έχουν ευκολότερη πρόσβαση στους προορισμούς της SN στην Αφρική τους οποίους η BA δεν μπορεί να εξυπηρετήσει μόνη της,

- κοινή εκμετάλλευση πτήσεων: η κοινή εκμετάλλευση πτήσεων με τη BA στα δρομολόγια Ηνωμένου Βασιλείου-Βρυξελλών θα επιτρέψει στη SN να προσφέρει στους επιβάτες της βελτιωμένες υπηρεσίες όσον αφορά την ποιότητα, τις ανέσεις κατά τη μεταφορά, την επιλογή γευμάτων, κ.λπ.,

- καλύτερα ωράρια: η συμμαχία θα παράσχει τα απαραίτητα οικονομικά κίνητρα στην BA και τη SN για τη βελτίωση των ωραρίων στις πτήσεις μεταξύ Ηνωμένου Βασιλείου και Βρυξελλών, τη μείωση των χρονικών διαστημάτων για τις πτήσεις ανταπόκρισης από το Ηνωμένο Βασίλειο για προορισμούς του δικτύου της BA και από τις Βρυξέλλες για τους προορισμούς της SN στην Αφρική,

- κοινές εγκαταστάσεις και ενδείξεις: επίσης, τα μέρη θα συντονίσουν τη χορήγηση εξόδων και τις υπηρεσίες εδάφους για να προσφέρουν ταχείες ανταποκρίσεις στο αεροδρόμιο National των Βρυξελλών και στο Heathrow του Λονδίνου. Οι επιβάτες στις από κοινού εκμεταλλευόμενες πτήσεις θα απολαμβάνουν συντομότερο χρόνο μεταφοράς και μειωμένο χρόνο ανταπόκρισης, αποτελεσματικότερη διαδικασία ελέγχου εισιτηρίων και αποσκευών και βελτιωμένη επίγεια εξυπηρέτηση,

- πλεονεκτήματα που απορρέουν από τα προγράμματα τακτικών επιβατών: τα μέρη θα θεσπίσουν ρυθμίσεις ώστε τα μέλη των προγραμμάτων της SN και της BA να μπορούν αμοιβαία "να κερδίζουν και να ξοδεύουν μίλια" στις πτήσεις και των δύο εταιρειών. Επίσης, σκοπεύουν να εκμεταλλευτούν τις δυνατότητες της κοινής χρήσης των πληροφοριών για το προφίλ των πελατών τους, συμπεριλαμβανομένων των προτιμήσεων τους ως προς τις θέσεις και των χαρακτηριστικών τους ως τακτικών επιβατών, προκειμένου να παράσχουν στους επιβάτες καλύτερες υπηρεσίες,

- βελτιωμένη έκδοση εισιτηρίων: τα μέρη θα συνεργαστούν για να εισαγάγουν την αμοιβαία έκδοση εισιτηρίων στους πελάτες τους και για να ενοποιήσουν τα συστήματά τους. Ως εκ τούτου, οι πράκτορες της BA θα μπορούν να παράσχουν ταχείες και πλήρεις υπηρεσίες έκδοσης εισιτηρίων σε επιβάτη που έχει εισιτήριο από τη SN (και αντίθετα). Οι επιβάτες τα εισιτήρια των οποίων υπόκεινται σε περιορισμούς, θα μπορούν επίσης να αλλάζουν και να πληρώνουν για κάθε αλλαγή στα εισιτήριά τους σε κάθε σημείο πώλησης της BA ή της SN,

- αμοιβαίες αίθουσες υποδοχής: όπου είναι δυνατό, τα μέρη θα ρυθμίσουν την αμοιβαία πρόσβαση στις αίθουσες υποδοχής.

3.4. Η συμφωνία συνεργασίας δεν επιβάλει στα μέρη περιορισμούς που δεν είναι απαραίτητοι για την επίτευξη των στόχων της συμφωνίας

Τα μέρη υποστηρίζουν ότι η συμμαχία είναι απαραίτητη προκειμένου η SN να μπορεί να προσφέρει στους επιβάτες της τα πλεονεκτήματα ενός παγκόσμιου δικτύου πτήσεων μεγάλων αποστάσεων.

Τα μέρη θεωρούν ότι πρέπει να συνεργαστούν μέσω των αντίστοιχων δικτύων τους όσον αφορά την τιμολόγηση, τα ωράρια και τη μεταφορική ικανότητα προκειμένου να αντιδράσουν δυναμικά στις προκλήσεις της αγοράς και να επιτρέψουν στους επιβάτες να επωφελούνται πλήρως από τις βελτιωμένες υπηρεσίες στα συνδυασμένα δίκτυα.

Η πλήρης συνεργασία στη γραμμή Βρυξελλών-Λονδίνου είναι ουσιώδης ώστε να μπορέσουν τα μέρη να προσφέρουν επαρκείς δυνατότητες επιλογής στους επιβάτες σε ελκυστικές τιμές και επομένως να διασφαλίσουν την πρόσβαση των επιβατών της SN στο παγκόσμιο δίκτυο της BA. Η συνεργασία στα περιφερειακά δρομολόγια μεταξύ Ηνωμένου Βασιλείου και Βρυξελλών είναι επίσης απαραίτητη για τη βελτίωση της πρόσβασης των επιβατών από το Ηνωμένο Βασίλειο προς τους προορισμούς της SN στην Αφρική και την Ευρώπη.

3.5. Η συμφωνία συνεργασίας δεν δίνει στα μέρη τη δυνατότητα να καταργήσουν τον ανταγωνισμό σε ουσιώδες τμήμα καμίας αγοράς

Τα μέρη θεωρούν ότι οι συμφωνίες συμμαχίας δεν καταργούν τον ανταγωνισμό. Στο σημαντικότερο δρομολόγιο Λονδίνου-Βρυξελλών οι επιβάτες εξακολουθούν να έχουν ποικιλία επιλογών για το ταξίδι τους, συμπεριλαμβανομένου και του τρένου Eurostar. Η συμμαχία, αντί να καταργήσει, θα αυξήσει τον ανταγωνισμό στην Ευρώπη καθώς θα επιτρέψει στη SN να ανταγωνισθεί αποτελεσματικά με τις συμμαχίες δικτύων (όπως τη Skyteam και τη Star) και με τους αερομεταφορείς που προσφέρουν πτήσεις με ελάχιστες υπηρεσίες.

4. Συμπέρασμα

Η Επιτροπή θεωρεί εκ πρώτης όψεως ότι οι εν λόγω συμφωνίες εμπίπτουν στο άρθρο 81 παράγραφος 1 της συνθήκης, αλλά δεν έλαβε θέση σχετικά με τη δυνατότητα εφαρμογής του άρθρου 81 παράγραφος 3. Σύμφωνα με το άρθρο 5 του κανονισμού (ΕΟΚ) 3975/87, η Επιτροπή καλεί τους ενδιαφερόμενους να υποβάλουν τις τυχόν παρατηρήσεις τους σχετικά με τη συμφωνία συνεργασίας μεταξύ της BA και της SN, εντός 30 ημερών από την ημερομηνία δημοσίευσης της παρούσας ανακοίνωσης στη διεύθυνση: Ευρωπαϊκή Επιτροπή Γενική Διεύθυνση Ανταγωνισμού

Διοικητική Μονάδα Δ2 (Μεταφορές)

Γραφείο J-70 2/236 B - 1049 Βρυξέλλες Φαξ (32-2) 296 98 12 Ηλεκτρονικό ταχυδρομείο: Christine.Tomboy@cec.eu.int

(1) ΕΕ L 374 της 31.12.1987, σ. 1.